Einkunnarorð Krummakots eru : „ Leikur er okkar nám “ . Skólasýn : Virðing , góðvild og festa þar sem gleði og fagmennska ríkir . Gildismatið grundvallast á lífsleikni og félagsfærni sem byggir á Jákvæðum aga . Í samstarfi við foreldra á leikskólinn að kappkosta að efla alhliða þroska allra barna , veita öllum börnum hollt og hvetjandi uppeldisumhverfi og stuðla að öryggi þeirra og vellíðan . Hver leikskóli gerir sér skólanámskrá út frá grunnþáttum menntunar , námssviðum leikskóla og þeirri hugmyndafræði sem aðalnámskrá leikskóla byggir á . Í Krummakoti er gengið út frá : Að hvert barn sé einstakt og búi yfir margvíslegum hæfileikum . Að börnin læri af eigin reynslu og með því að uppgötva sjálf . Að leikurinn sé megin námsleið leikskólabarna . Að börn séu hugmyndaríkir , forvitnir og skapandi einstaklingar . Að námsumhverfi sem einkennist af virðingu , góðvild og festu styrki sjálfsmynd barnsins og trú þess á eigin getu og nám . Að í viðfangsefnum barna beri að líta á ferlið sjálft sem dýrmætara en eiginlegan afrakstur vinnunnar . Markmið okkar eru : Að nemendur nái að þroska hæfileika sína eins og kostur er . Að nemendur tileinki sér innri hvatningu og sjálfstjórn og styrki þannig sjálfsmynd sína og trú á eigin getu . Að starfið sé fjölbreytt og ýti undir forvitni og sköpunargleði og þar með nám . Að börnin upplifi að þau geti , vilji og langi . Megináherslur í starfi Krummakots eru : Jákvæður agi ( JA ) . Jákvæður agi er sú uppeldisstefna sem leikskólinn aðhyllist og var byrjað að innleiða hana í skólastarfið árið 2012 . Jákvæður agi byggir á sjálfstjórnarkenningum og kennir félagsfærni og lífsleikni . Meginreglur JA hjálpa til við að byggja samband væntumþykju og virðingar og þær auðvelda að finna lausnir til frambúðar . JA byggir á kennslu , skilningi , hvatningu og samskiptum . Tónlist og tjáning . Markviss tónlistarkennsla hefur verið í leikskólanum mörg undanfarin ár og fara allir nemendur í tónlistartíma hjá tónmenntakennara einu sinni í viku . Yngsti hópurinn okkar fær einn tíma í mánuði til að byrja með . Auk þess skipa tónlist og tónlistaruppeldi veglegan sess í daglegu starfi leikskólans og má þar nefna daglegar söngstundir , söngsal á föstudögum og tónlistarleikshús í tengslum við söguaðferðarverkefni . Söguaðferð ( e. Storyline ) . Söguaðferð er notuð með öllum árgöngum leikskólans . Í söguaðferð er unnið með ákveðið þema í tiltekinn tíma . Verkefnið á sér upphaf með sérstakri kveikju og síðan eru öll námssvið aðalnámskrár fléttuð inn í verkefnið eftir því sem kostur er . Verkefninu lýkur svo með uppskeruhátíð þar sem nemendur sýna verk sín og eru með sýningu fyrir foreldra og aðra boðsgesti . Söguaðferðin er í raun háþróuð kennsluaðferð þar sem mörgum aðferðum er fléttað saman og áhersla lögð á virkni nemenda , leitarnám , umræður og spurningar , samþættingu námssviða og skapandi starf . Hún dregur nafn sitt af skipulagi ferlisins sem er eins og í sögu , þ.e.a.s. hún hefur augljósa byrjun , miðju sem skiptist í nokkra kafla og ákveðinn endi . Söguaðferðin byggir á þeirri sannfæringu að börn ( allir ) eigi auðveldara með að læra það sem sett er fram í söguformi og við lifum okkur inn í og tökum þátt í að skapa . Markviss málörvun . Unnið er markvisst að því að efla málþroska nemenda , auka orðaforða þeirra og orðskilning og leggja með því dýrmætan grunn að læsi . Unnið er með bóklestur , sögur sagðar , loðtöflusögur , þulur og vísur , rím og hlustunarleiki . Markvisst er lesið einstaklingslega fyrir yngstu nemendur skólans og þá gripin færi sem gefast í leiktíma . Unnið er markvisst með aðferð sem nefnist Orðaspjall þar sem lögð er rík áhersla á að auka orðaforða og hlustunarskilning barna með bóklestri . Lögð er áhersla á samstarf heimilis og leikskóla þegar kemur að bóklestri og tvisvar á ári er sett af stað samstarfsverkefni þar sem foreldrar eru hvattir til að lesa fyrir börn sín . Hreyfing . Hreyfing skipar sess í starfi leikskólans . Allir árgangarnir fara reglulega í skipulagðar hreyfistundir í íþróttamiðstöð Eyjafjarðarsveitar og einnig reglulega farið í vettvangsferðir í nágrenni við leikskólann . Útivist er í boði alla daga nema veður hamli og mikið er lagt upp úr vettvangsferðum . Á yngstu deildinni , Furunni , er mikið unnið með hreyfingu á deildinni sjálfri .